input: ΚΑΝΟΝΙΣΜΌΣ (ΕΕ) αριθ. 1018/2013 ΤΗΣ ΕΠΙΤΡΟΠΉΣ
  της 23ης Οκτωβρίου 2013
  για την τροποποίηση του κανονισμού (ΕΕ) αριθ. 432/2012 σχετικά με τη θέσπιση καταλόγου επιτρεπόμενων ισχυρισμών υγείας που διατυπώνονται για τα τρόφιμα, εξαιρουμένων όσων αφορούν τη μείωση του κινδύνου εκδήλωσης ασθένειας και την ανάπτυξη και υγεία των παιδιών
  (Κείμενο που παρουσιάζει ενδιαφέρον για τον ΕΟΧ)
  Η ΕΥΡΩΠΑΪΚΗ ΕΠΙΤΡΟΠΗ,
  Έχοντας υπόψη τη Συνθήκη για τη λειτουργία της Ευρωπαϊκής Ένωσης,
  Έχοντας υπόψη τον κανονισμό (ΕΚ) αριθ. 1924/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τους ισχυρισμούς διατροφής και υγείας που διατυπώνονται για τα τρόφιμα (1), και ιδίως το άρθρο 13 παράγραφος 3,
  Εκτιμώντας τα ακόλουθα:
  (1)
  Σύμφωνα με το άρθρο 13 παράγραφος 3 του κανονισμού (ΕΚ) αριθ. 1924/2006, η Επιτροπή εξέδωσε τον κανονισμό (ΕΕ) αριθ. 432/2012, της 16ης Μαΐου 2012, σχετικά με τη θέσπιση καταλόγου επιτρεπόμενων ισχυρισμών υγείας που διατυπώνονται για τα τρόφιμα, εξαιρουμένων όσων αφορούν τη μείωση του κινδύνου εκδήλωσης ασθένειας και την ανάπτυξη και υγεία των παιδιών (2).
  (2)
  Ωστόσο, κατά τη στιγμή της έγκρισης του καταλόγου των επιτρεπόμενων ισχυρισμών υγείας, υπήρχαν ορισμένοι ισχυρισμοί υγείας των οποίων η αξιολόγηση από την Ευρωπαϊκή Αρχή για την Ασφάλεια των Τροφίμων («η Αρχή») ή η εξέταση από την Επιτροπή δεν είχε ολοκληρωθεί (3).
  (3)
  Μεταξύ των ισχυρισμών αυτών, η Αρχή αξιολόγησε θετικά τον ισχυρισμό υγείας που αφορά την επίδραση των υδατανθράκων στη διατήρηση της λειτουργίας του εγκεφάλου και πρότεινε ως κατάλληλους όρους χρήσης για τον συγκεκριμένο ισχυρισμό ότι «έχει εκτιμηθεί ότι η ημερήσια πρόσληψη 130 g γλυκαιμικών υδατανθράκων καλύπτει τις ανάγκες του εγκεφάλου σε γλυκόζη» (4).
  (4)
  Το άρθρο 13 παράγραφος 3 του κανονισμού (ΕΚ) αριθ. 1924/2006 προβλέπει ότι οι επιτρεπόμενοι ισχυρισμοί υγείας πρέπει να συνοδεύονται από όλους τους αναγκαίους όρους (καθώς και τους περιορισμούς) χρήσης τους. Συνεπώς, ο κατάλογος των επιτρεπόμενων ισχυρισμών θα πρέπει να περιλαμβάνει τη διατύπωση των ισχυρισμών και τους ειδικούς όρους χρήσης των ισχυρισμών και, κατά περίπτωση, τους όρους ή τους περιορισμούς χρήσης και/ή πρόσθετη δήλωση ή προειδοποίηση, σύμφωνα με τους κανόνες που θεσπίζει ο κανονισμός (ΕΚ) αριθ. 1924/2006 και σύμφωνα με τις γνωμοδοτήσεις της Αρχής.
  (5)
  Ωστόσο, ορισμένα κράτη μέλη εξέφρασαν την ανησυχία ότι η εν λόγω έγκριση, μαζί με τους όρους χρήσης της, θα προωθεί και θα ενθαρρύνει την κατανάλωση τροφίμων που περιέχουν σάκχαρα διαφορετικά από εκείνα που περιέχονται φυσικά. Επιπλέον, κάτι τέτοιο θα οδηγούσε σε αντικρουόμενα μηνύματα και σε σύγχυση για τους καταναλωτές, ιδίως υπό το πρίσμα των εθνικών διατροφικών συμβουλών για τη μείωση της κατανάλωσης σακχάρων. Θεωρείται ότι, για τον συγκεκριμένο ισχυρισμό υγείας, το πρόβλημα των αντικρουόμενων στόχων μπορεί να αντιμετωπιστεί αν ο ισχυρισμός επιτραπεί μόνο υπό ειδικούς όρους χρήσης που θα περιορίζουν τη χρήση του είτε σε τρόφιμα τα οποία έχουν χαμηλή περιεκτικότητα σε σάκχαρα, είτε σε τρόφιμα στα οποία δεν έχουν προστεθεί σάκχαρα παρόλο που ενδέχεται να περιέχουν φυσικά σάκχαρα.
  (6)
  Ο παρών κανονισμός θα πρέπει να αρχίσει να εφαρμόζεται έξι μήνες μετά την ημερομηνία της έναρξης ισχύος του, προκειμένου οι υπεύθυνοι των επιχειρήσεων τροφίμων να είναι σε θέση να προσαρμοστούν στις απαιτήσεις του.
  (7)
  Σύμφωνα με το άρθρο 20 παράγραφος 1 του κανονισμού (ΕΚ) αριθ. 1924/2006, το μητρώο ισχυρισμών διατροφής και υγείας που περιέχει το σύνολο των εγκεκριμένων ισχυρισμών υγείας θα πρέπει να επικαιροποιηθεί με βάση τον παρόντα κανονισμό.
  (8)
  Τα σχόλια και οι θέσεις του κοινού και των ενδιαφερομένων που διαβιβάστηκαν στην Επιτροπή ελήφθησαν επαρκώς υπόψη κατά τη θέσπιση των μέτρων που προβλέπονται στον παρόντα κανονισμό.
  (9)
  Συνεπώς, ο κανονισμός (ΕΕ) αριθ. 432/2012 θα πρέπει να τροποποιηθεί αναλόγως.
  (10)
  Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ενώ ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά,
  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
  Άρθρο 1
  Το παράρτημα του κανονισμού (ΕΕ) αριθ. 432/2012 τροποποιείται σύμφωνα με το παράρτημα του παρόντος κανονισμού.
  Άρθρο 2
  Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
  Εφαρμόζεται από τις 13 Μαΐου 2014.
  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
  Βρυξέλλες, 23 Οκτωβρίου 2013.